<classify> RAIS John Magufuli ametangaza maombolezo ya siku nne kwa ajili ya watu waliokufa kwenye kivuko cha Mv Nyerere, kilichozama katika Ziwa Victoria, wilaya ya Ukerewe mkoani Mwanza.Akizungumza na Taifa kwa njia ya televisheni kuhusu msiba huo saa 1:00 jioni jana, Rais Magufuli alitangaza maombolezo hayo yalianza jana ili kuwakumbuka waliokufa, kuwaombea kwa Mwenyezi Mungu na pia kumuomba Mwenyezi Mungu aiepushe Tanzania na majanga kama hayo.Rais alieleza kuwa walioopolewa wakiwa hai katika eneo la tukio hilo ni 40 na maiti ambazo zimepatikana ni 131. Alisema taarifa zilizopo ni kuwa maiti nyingine bado zipo katika eneo hilo, hazijapatikana.Alisema timu za uokoaji zinaendelea hadi miili yote itakapopatikana. Kivuko hicho cha Mv Nyerere kilikuwa na uwezo wa kupakia abiria 100 na uwezo wa kuchukua tani 25 za mizigo.Alisema kutokana na idadi ya miili 131 iliyopatikana katika ajali hiyo, pamoja na 40 waliookolewa, ina maana kuwa jumla ya hao wote ni 171; na bado miili mingine bado haijapatikana ziwani. Hivyo, alisema kutokana na takwimu hizo ni dhahiri kuwa kivuko hicho, kilikuwa kimebeba idadi kubwa ya abiria, kuliko idadi inayotakiwa.Rais alisema mbali na kubeba idadi hiyo kubwa ya abiria, kivuko hicho kilikuwa kimepakia magunia mengi ya mahindi pamoja na bia, soda, vifaa vya umeme na magari. Aidha, alisema taarifa alizonazo ni kuwa aliyekuwa akiendesha kivuko hicho kilichopata ajali, hakuwa nahodha mwenyewe. Alieleza kuwa nahodha mwenyewe wa kivuko hicho, ameshakamatwa.Pia alisema ameagiza watendaji wote wa kivuko hicho na wahusika wote, wakamatwe na shughuli za uchunguzi na upelelezi ziendelee. Alisema wakuu wa vyombo vya ulinzi na usalama, wako eneo la tukio pamoja na viongozi wa Sumatra, Kamati ya Taifa ya Maafa na Kamati ya Ulinzi na Usalama ya mkoa na wilaya.Kwa upande wake, akizungumza na wananchi wa Ukara saa 12:5 0 jana jioni, Waziri Mkuu, Majaliwa alisema kazi ya uokoaji bado inaendelea na kwamba miili iliyotambuliwa hadi wakati huo ilikuwa ni 72. Alisema shughuli ya utambuzi wa maiti bado inaendelea. Alisema kazi ya ukoaji inaendelea kufanywa na wataalamu kutoka vyombo vya serikali na Mamlaka ya Bandari Tanzania TPA. Alisema serikali itaunda kamati kuchunguza ajali hiyo.  <topic>: KITAIFA 